
Kisebbségek "lenyomata" A magyarországi kisebbségek az MTI kőnyomatos híreiben 1920-1925

A kisebbségek történetének kutatása az MTI hírarchívumának fényében furcsa kísérletnek tűnhet, de ha figyelembe vesszük, hogy a nemzeti hírügynökség 1920 és 1925 között közel negyvenezer oldal híranyagot készített, és a korszakban lett egy fiókszervből nemzetközi elismerést is kivívó „médiabirodalom”, akkor máris új megközelítésbe helyeztük a témát. Trianon nemzetiségpolitikailag is a legnagyobb törésvonal Magyarország történetében, amikor az egyik pillanatról a másikra, a nemzetiségi viszonyokat tekintve, egy rendkívül heterogén „középhatalomból” egy majdnem homogén kis ország lett; új kihívásokkal, új félelmekkel, egy új felállásban.
A dolgozat – az igen jelentős levéltári, hírügynökségi anyag vizsgálata során – elsősorban a nemzeti kisebbségek hírbeli helyzetére, megítélésére koncentrál. Különös hangsúlyt kapnak azok a kérdések, melyek a kisebbségi csoportok identitására, államhoz kapcsolódó lojalitásukra, asszimilációs hajlandóságukra és a velük szemben, mellettük és fölöttük működő magyar kormányzat, magyarországi politikai rendszer irántuk tanúsított politikájára keresik a választ.



